Villy Søvndal (SF), 2006-01-26:
Ifølge forespørgslens ordlyd udbeder vi os regeringens vurdering af civilbefolkningens situation i Irak, men jeg synes godt, man uden at bruge for stærke ord kan sige, at det var der ikke meget om, specielt ikke i statsministerens besvarelse.
Det kan undre så meget desto mere, som Forsvarets Efterretningstjeneste den 9. januar afgav en rapport med titlen »Situations- og trusselsvurdering for Irak«, og jeg vil citere afsnit 1 i Forsvarets Efterretningstjenestes vurdering: En række oprørs- og terrorgrupper yder omfattende voldelig modstand mod regeringen i Bagdad og koalitionen.
Antallet af angreb på koalitionen og de irakiske sikkerhedsstyrker er steget i 2005 sammenlignet med 2004.
Den væbnede konflikt bidrager til, at Irak i stigende grad bliver splittet langs landets etniske/religiøse skillelinjer, volden mellem de etniske/religiøse grupper er tiltagende, og i et vist omfang finder etnisk udrensning sted i områder med blandet befolkning.
Det er jo et helt, helt, helt, helt andet billede end det skønmaleri, statsministeren og udenrigsministeren leverede i deres besvarelser, og det er ikke hentet fra SF's hjemmeside.
Hvis vi går videre til udenrigsministerens besvarelse, var der – det skal medgives – en opremsning af de forskellige projekter, som Danmark bidrager til, men heller ikke her nogen analyse af, hvordan forholdene er for den irakiske civilbefolkning.
Jeg forsøgte ellers at hjælpe udenrigsministerens overvejelser på vej ved at læse op af en udtalelse fra en konservativ kandidat, der siger, at det er et fuldstændig fordrejet billede, den danske offentlighed bliver præsenteret for.
Jeg tænkte, det kunne være, det var et forkert billede, og derfor gik jeg i går ind på udenrigsministerens hjemmeside for at se, hvad rejsevejledningen om Irak af 25. januar 2006 fra det danske Udenrigsministerium siger.
Jeg citerer fra starten: Alle rejser til Irak frarådes – punktum!
Jeg synes nok, det er stærk tobak, at når vi beder om at få en beskrivelse af, hvordan situationen er i Irak, får vi et skønmaleri fra både statsministerens og udenrigsministerens side, som er i direkte modstrid med det, man siger på sin egen hjemmeside, som er i modsætning til det, Forsvarets Efterretningstjeneste siger, og som er i modsætning til det, som de, der har de tætte forbindelser til Irak, siger.
Jeg synes, det er underligt, at en forespørgsel besvares med ministrenes forestillinger om, hvordan det kan gå, hvis alt det, der ikke er lykkedes indtil nu, altså lykkes.
Det er jo det korte af det lange af besvarelserne: Hvis alt det, som ikke er lykkedes indtil nu, lykkes, vil alting blive godt i Irak.
Javel, men man kunne godt savne bare en smule realisme i en debat som den, vi har nu, og jeg skal derfor slutte af med på Enhedslistens og SF's vegne at fremsætte følgende: Forslag til vedtagelse »Idet Folketinget konstaterer, at det først og fremmest er den irakiske civilbefolkning, der betaler en meget høj pris for krigen i Irak, og at der derfor påhviler Danmark som en del af den internationale koalition et særligt ansvar, pålægges regeringen – at sikre, at Genèvekonventionerne overholdes, og at alle hidtidige brud på disse i Irak retsforfølges, – at sikre, at de nye irakiske myndigheder efterlever grundlæggende demokratiske principper og overholder menneskerettighederne, – at sikre, at napalm, hvid fosfor, klyngebomber, tortur, seksuelle krænkelser, korruption etc. ikke i fremtiden anvendes i Irak af hverken koalitionsdeltagerne eller de nye irakiske myndigheder, – at forpligte Danmark til i en årrække at bidrage til den civile og humanitære genopbygning af Irak i et omfang, der som minimum modsvarer de hidtidige militære og civile udgifter, – at sikre de irakiske værdier på irakiske hænder til gavn for fremtidens Irak og dets befolkning, – at arbejde aktivt for en freds- og forsoningsproces i Irak begyndende med en tilbagetrækning af koalitionens styrker og med FN i den centrale freds- og genopbygningsskabende rolle fremover.«